食苦筍
作者：張九成
朝代：宋

paragraphs: 吾鄉苦筍佳，出處惟石屋。
玉肌膩新酥，黄衣緣深綠。
林深恐人知，頭角互出縮。
烟雨養春姿，此物未成熟。
三月臘酒香，開罇慰幽獨。
烹庖入盤俎，點醬真味足。
未須五鼎牛，聊稱一囊粟。
朅來庾嶺下，歲月去何速。
經冬又七春，未分窮途哭。
今朝好事者，惠我生一束。
頭髠甲斕斑，味惡韻粗俗。
兒童不慣嘗，噦噫驚媼僕。
老妻念鄉味，放箸淚盈目。
丈夫志有在，何事校口腹。
呼奴更傾酒，一笑風生谷。